Bivši radnici društva Sljeme d.d. i malih dioničara, njih 30-ak, danas su se okupili u Gajevoj ulici ispred USKOK-a. Sa sobom su ponijeli opsežnu dokumentaciju za koju kažu da upućuje kako je 2005. Milan Bandić ispred Grada Zagreba isplatio 35 milijuna kuna iz gradskog proračuna za plaće i otpremnine kako bi zaustavio već pokrenuti stečaj Sljemena, čime je otvoren put nestanku vrijednih strojeva i golemih zaliha mesa, a potom i rasprodaje Sljemenovih nekretnina procijenjenih na 186 milijuna kuna.

Sudski vještak bio je Mirko Kožulj. Unatoč rasprodaji imovine, mali dioničari i država kao vlasnik 12 posto dionica ostali su bez svojih udjela. Radnici posjeduju i ništavni kupoprodajni ugovor na temelju kojeg se Grad Zagreb upisao kao vlasnik tvornice s prima postrojenjima te vjeruju da USKOK treba istražiti gdje je završio novac i u kojoj mjeri je najveći dioničar Sljemena, društvo Finagra, suodgovoran za uništenje Sljemena, kaže Tomislav Hodak, bivši rukovoditelj radne jedinice rasjekaonice mesa u Sljemenu d.d.

– Pred zamjenicom ravnateljice USKOK-a dali smo izjave o svemu što znamo i priložili nekoliko kupoprodajnih ugovora i ostalih dokumenata na kojima temeljimo naše sumnje – rekao je Tomislav Hodak, bivši rukovoditelj rasjekaonice u Sljemenu.

Cijeli slučaj pratite na specijalu Uhićen Milan Bandić

Foto: Patrik Macek/PIXSELL